BEGRUNDELSE

1. BAGGRUND FOR FORSLAGET

1. I de seneste år har skattesvig og skatteunddragelse givet stadig større udfordringer og er kommet stærkt i fokus inden for Den Europæiske Union og verden over. Der går milliarder af euro tabt. Ved at mindske svig og unddragelse vil medlemsstaterne kunne øge skatteindtægterne og dermed også få større spillerum til at omstrukturere deres skattesystemer, sådan at væksten øges som anført i den årlige vækstundersøgelse 2013. I betragtning af problemets omfang er en optrapning af kampen mod skattesvig og skatte unddragelse desuden ikke blot et spørgsmål om indtægt, men også om rimelighed. Specielt i disse vanskelige økonomiske tider bør ærlige skatteydere ikke lide under yderligere skattestigninger, som skal kompensere for indtægtstab på grund af folk, der begår skattesvig og skatteunddragelse.

2. Den Europæiske Union (EU) har i årevis arbejdet aktivt med disse problemer, og har navnlig vedtaget specifikke retsinstrumenter for at få implementeret automatisk udveksling af oplysninger inden for Unionen. Ifølge EU’s rentebeskatningsdirektiv skal der automatisk ske udveksling af oplysninger om renteindtægter, og der er et forslag til behandling i Rådet om at udvide dets anvendelsesområde. Ifølge direktivet om administrativt samarbejde skal medlemsstaterne fra 2015 automatisk udveksle tilgængelige oplysninger om fem kategorier af indkomst og kapital: indkomst fra ansættelse, bestyrelseshonorarer, livsforsikringsprodukter, der ikke er omfattet af andre direktiver, pensioner samt ejendomsret til og indtægt fra fast ejendom.

3. Medlemsstaterne har nu klart givet udtryk for, at de ønsker at gå videre end de nuværende samarbejdsniveauer. Det Europæiske Råd opfordrede på sit møde den 2. marts 2012 Rådet og Kommissionen til hurtigt at udvikle konkrete måder, hvorpå kampen mod skattesvig kan forbedres. Den 6. december 2012 forelagde Kommissionen en handlingsplan til at styrke bekæmpelsen af skattesvig og skatteunddragelse[1]. I handlingsplanen fokuseres der på behovet for at fremme automatisk udveksling af oplysninger som de europæiske og internationale standarder for gennemsigtighed og udveksling af oplysninger på skatteområdet. Den 14. maj 2013 vedtog Økofinrådet konklusioner, hvori det hilser Kommissionens arbejde med udvikling af foranstaltninger til bekæmpelse af skattesvig, skatteunddragelse og aggressiv skatteplanlægning velkommen, og anerkender den nyttige rolle, som Kommissionens handlingsplan kan spille i denne forbindelse[2].

4. Det Europæiske Råd gik endnu videre på sit møde den 22. maj 2013 og anmodede om, at den automatiske udveksling af oplysninger på EU-plan og på globalt plan blev udvidet med henblik på at bekæmpe skattesvig, skatteunddragelse og aggressiv skatteplanlægning. Ved den lejlighed forpligtede Kommissionen sig til at foreslå ændringer til direktivet om administrativt samarbejde i juni 2013 for at udvide anvendelsesområdet for den automatiske udveksling af oplysninger som en foregribelse af revisionen af dette direktiv, som allerede er planlagt for 2017.

5. Formålet med det foreliggende forslag er derfor at udvide anvendelsesområdet for automatisk udveksling af oplysninger i EU ud over det, der er gældende i eksisterende ordninger for automatisk udveksling af oplysninger. Hermed vil andre elementer komme til at falde ind under anvendelsesområdet for automatisk udveksling af oplysninger: udbytte, kapitalgevinst, anden finansiel indkomst og kontosaldi. Bestemmelsen om en revision og udvidelse af direktivet om administrativt samarbejde i 2017 vil fortsat være gældende. Men ligesom for fremme af automatisk udveksling af oplysninger vil bortfaldet af betingelsen om tilgængelighed blive taget op på det tidspunkt for alle fem eksisterende kategorier under et, således at direktivet om administrativt samarbejde vil komme til at dække hele indkomstspektret. Endvidere vil de kategorier, der så skal tages op, blive ændret i lyset af nærværende forslag (se nedenfor). Ved at udvide anvendelsesområdet for den automatiske udveksling af oplysninger vil der også kunne sikres, at de forskellige typer af aktiver behandles på samme måde, og det vil kunne undgås, at der bliver en uønsket omfordeling af porteføljer.

6. Kommissionen foreslår, at den i artikel 8, stk. 3, i direktivet anførte henvisning til et tærskelbeløb, under hvilket en medlemsstat ikke måtte ønske at modtage oplysninger fra andre medlemsstater, fjernes. Det fremgå af flere drøftelser, at et sådant tærskelbeløb ikke er praktisk anvendeligt for de medlemsstater, som skal foretage indberetning. En medlemsstat vil dog fortsat kunne vælge ikke at modtage oplysninger om en særlig kategori af indkomst.

7. Der er behov for et EU-initiativ både fra et internt markedsperspektiv og med hensyn til effektivitet og virkningsfuldhed:

– Med et EU-initiativ sikres der en sammenhængende, konsekvent og alsidig tilgang i hele EU til automatisk udveksling af oplysninger i det indre marked. Det vil give en enkelt indberetningstilgang i alle medlemsstater, og vil kunne give omkostningsbesparelser for både skatteforvaltninger og erhvervsdrivende (se også punkt 11).

– Et EU-retsinstrument vil også give retssikkerhed for skatteforvaltninger og erhvervsdrivende i EU.

– Et EU-retsinstrument vil kunne bidrage til udvikling af en international standard for automatisk udveksling af oplysninger.

– Et EU-retsinstrument baseret på direktivet om administrativt samarbejde vil indebære brug af it-ordninger, som allerede eksisterer eller er ved at blive udviklet for at lette indberetningen af oplysninger i henhold til rentebeskatningsdirektivet og direktivet om administrativt samarbejde. Som fastsat i disse direktiver deler EU-medlemsstaterne oplysninger i specifikke formater ved brug af en specifik kommunikationskanal (CCN/CSI-systemet). Disse formater vil også let kunne bruges til de ekstra elementer, som det nu foreslås bliver medtaget. Da medlemsstaterne har investeret meget tid og mange penge til at udvikle disser formater, vil der kunne spares meget, hvis medlemsstaterne også udveksler oplysninger om de nye elementer ved hjælp af disse formater.

– Endvidere har Rådet allerede i artikel 8, stk. 5, i direktivet om administrativt samarbejde forpligtet sig til i god tid at se på, om den automatiske udveksling af oplysninger bør udvides til - på grundlag af et EU-gældende retsinstrument - at dække andre kategorier af indkomst som for eksempel udbytte og kapitalgevinster. Nærværende forslag er derfor blot en måde at fremskynde arbejdet på på linje med denne forpligtelse.

8. De aftaler, som mange regeringer har indgået eller vil indgå med USA vedrørende den amerikanske lov om overholdelse af skattelovgivningen vedrørende udenlandske konti (Foreign Account Tax Compliance Act (FATCA)[3]), har sat yderligere skub i den automatiske udveksling af oplysninger som en måde at bekæmpe skattesvig og skatteunddragelse på.

9. Den 9. april 2013 meddelte Frankrig, Tyskland, Det Forenede Kongerige, Italien og Spanien, at de havde planer om en pilotaktion om automatisk udveksling af oplysninger, hvor den med USA aftalte FATCA-model skulle anvendes. Disse medlemsstater opfordrede også Europa til at tage føringen og fremme automatisk udveksling af information i hele verden, og ytrede ønske om en drøftelse af, hvordan der kunne gøres fremskridt inden for EU med forbedring af udvekslingen af skatteoplysninger mellem alle medlemsstater.

10. I artikel 19 i direktivet om administrativt samarbejde er det fastsat, at en medlemsstat, som etablerer et bredere samarbejde med et tredjeland, ikke må nægte at etablere et sådant bredere samarbejde med enhver anden medlemsstat, der ønsker at indgå i et sådant bredere gensidigt samarbejde med den pågældende medlemsstat. Den kendsgerning, at medlemsstaterne har indgået eller vil indgå aftaler med USA angående FATCA, betyder, at de har et bredere samarbejde i betydningen i denne bestemmelse.

11. En udvidet automatisk udveksling af oplysninger på grundlag af et for hele EU gældende lovgivningsinstrument vil kunne betyde, at medlemsstaterne ikke længere har behov for eller incitament til at påkalde sig artikel 19 i direktivet om administrativt samarbejde for at indgå bilaterale eller multilaterale aftaler, som kan anses for at være hensigtsmæssige angående dette område, i mangel af relevant EU-lovgivning. Scenariet med forskellige aftaler, der er indgået efter den pågældende bestemmelse vil nemlig give en række ulemper i forhold til en løsning, som kommer fra EU:

– Der kan være en fare for medlemsstaternes indbyrdes spillerum, hvis de bliver enige om at samarbejde med øget automatisk udveksling af oplysninger på forskellige måder. Det vil kunne føre til fordrejninger og kunstige kapitalstrømme inden for det indre marked.

– Hvis aftalerne mellem medlemsstaterne ikke er ens, vil det også kunne give vanskeligheder for erhvervsdrivende, som er aktive i flere medlemsstater, da de i så fald vil kunne blive konfronteret med efterlevelseskrav i forskellige medlemsstater.

– Det kan også betyde, at medlemsstaterne ikke vil være i stand til at anvende de it-indberetningssystemer, som er blevet udviklet inden for EU (se ovenfor).

12. Det er afgørende med en rettidig vedtagelse og implementering, således at fordelene vil kunne udnyttes så hurtigt som muligt. For at sikre at der er en sammenhæng med fristerne for anvendelse af automatisk udveksling af oplysninger på de kategorier af indkomst og kapital, som allerede er omfattet af direktivet om administrativt samarbejde, er de foreslåede tidsfrister for omsætning og anvendelse af de nye regler henholdsvis den 31. december 2014 og den 1. januar 2015.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Ud over de drøftelser, der har været afholdt i Ministerrådet siden april 2013 (se afsnit 1), har Kommissionen afholdt et teknisk møde med medlemsstaterne den 21. maj 2013 for at understrege behovet for et lovgivningsforslag og for at drøfte de praktiske vilkår og indholdet.

Det fremgik af drøftelserne, at medlemsstaterne generelt er enige i, at det er nødvendigt at fremme automatisk udveksling af oplysninger og at fremskynde udvidelsen af anvendelsesområdet for artikel 8 i direktivet om administrativt samarbejde, som allerede er mulig i henhold til artikel 8, stk. 5.

De fleste af medlemsstaterne ønsker straks at tage fat om at øge den automatiske udveksling af oplysninger, men en ikke-koordineret indsats fra medlemsstaternes side vil kunne føre til en potentielt vedvarende opsplitning af det indre marked. Det er derfor blevet yderst påtrængende med en konsekvent, sammenhængende retlig ramme for EU. Der er derfor ikke blevet udarbejdet en konsekvensanalyse.

Europa-Parlamentet vedtog den 21. maj 2013[4] en beslutning, hvori det glæder sig over Kommissionens handlingsplan og dens henstillinger og opfordrer medlemsstaterne til at følge op på deres forpligtelser og tage imod Kommissionens handlingsplan. Og det understreger, at EU bør indtage en ledende rolle i drøftelserne om bekæmpelse af skattesvig, skatteundgåelse og skattely, navnlig med hensyn til fremme af automatisk udveksling af oplysninger.

Det Europæiske Økonomiske og Sociale Udvalg vedtog også en udtalelse den 17. april 2013[5]. Udvalget bakker op om Kommissionens handlingsplan og støtter Kommissionens indsats for konkret at mindske skattesvig og skatteunddragelse. Det støtter især, som anført i punkt 4.6 og 4.7, Kommissionens arbejde med forbedringer angående den automatiske udveksling af oplysninger.

3. JURIDISKE ASPEKTER AF FORSLAGET

Forslaget har til formål at ændre artikel 8 i det nuværende direktiv om administrativt samarbejde. Ændringerne findes i artikel 1 i forslaget.

Den første ændring vedrører stk. 3 i artikel 8. Det foreslås at fjerne henvisningen til et tærskelbeløb, under hvilket en medlemsstat ikke måtte ønske at modtage oplysninger fra andre medlemsstater. Under drøftelser med medlemsstaterne viste det sig nemlig, at et sådant tærskelbeløb ikke kan håndteres i praksis. Desuden foreslås det at indsætte udtrykket "en eller flere af" inden udtrykket "de kategorier". Det vil forhindre misforståelser, i tilfælde af at en medlemsstat angiver, at den ikke ønsker at modtage oplysninger om en eller flere kategorier af indkomst eller kapital nævnt i stk. 1, men nok oplysninger om andre.

Det foreslås, at der med et nyt stk. 3a i artikel 8 indføres automatisk udveksling af oplysninger om udbytte, kapitalgevinster, enhver anden genereret indkomst fra aktiver, der indestår på en finansiel konto, ethvert beløb, som det finansielle institut har indgået en forpligtelse for (dvs. er juridisk eller kontraktligt forpligtet til at betale) eller er debitor for, herunder alle indløsningsbeløb, samt kontosaldi. Disse ekstra elementer vedrører indkomst, der betales direkte eller indirekte til ejere, som er fysiske personer som defineret i artikel 3, stk. 11, litra a), i direktiv 2011/16/EU, eller kapital, som indehaves direkte eller indirekte af sådanne personer. Det foreslås ikke, at de nye elementer også bliver omfattet af den gældende betingelse omhandlet i artikel 8, stk. 1, for så vidt angår indkomst, som nu er omfattet af direktivet, ifølge hvilken oplysninger kun skal udveksles, hvis de er "tilgængelige". Oplysningerne om disse nye elementer vil givetvis være tilgængelige, eftersom de finansielle formidlere vil skulle give indberetning til skatteadministrationerne i henhold til de aftaler, som medlemsstaterne har indgået eller vil indgå med USA for så vidt angår FATCA.

I stk. 5 i artikel 8 foreslås der følgende ændringer:

– I første afsnit henvises der til det nye stk. 3a, og revisionen af betingelsen om tilgængelighed kommer til at omhandle alle fem kategorier, der er anført i stk. 1 (i stedet for som nu kun tre af dem).

– I litra b) i andet afsnit fjernes henvisningen til "udbytte og kapitalgevinster" som elementer, der kan tilføjes i direktivet senere, da disse kategorier nu er tilføjet i det nye stk. 3a; "andre kategorier og elementer, herunder royalties" (royalties er allerede med i den gældende retsakt) kommer med i stedet for, således at der bliver et større spillerum for anvendelsesområdet i et nyt forslag i 2017.

Artikel 2 indeholder den sædvanlige bestemmelse om, at medlemsstaterne skal gennemføre direktivet. De foreslåede tidsfrister for gennemførelse og anvendelse af de nye regler er henholdsvis 31. december 2014 og 1. januar 2015, for at de kan svare til de datoer, der gælder for kategorierne indkomst og kapital, der er omhandlet i artikel 8, stk. 1, i gældende direktiv.

4. VIRKNINGER FOR BUDGETTET

Forslaget har ingen budgetmæssige konsekvenser. Det gælder især med hensyn til anvendelsen af it-værktøjer, eftersom de værktøjer, der er ved at blive udviklet, også vil blive brugt til gennemførelsen af dette direktiv.

2013/0188 (CNS)

Forslag til

RÅDETS DIREKTIV

om ændring af direktiv 2011/16/EU for så vidt angår obligatorisk automatisk udveksling af oplysninger på beskatningsområdet

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 115,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Europa-Parlamentet[6],

under henvisning til udtalelse fra Det Europæiske Økonomiske og Sociale Udvalg[7],

efter en særlig lovgivningsprocedure, og

ud fra følgende betragtninger:

(1) I de seneste år har skattesvig og skatteunddragelse givet stadig større udfordringer og er kommet stærkt i fokus inden for Unionen og på globalt plan. De nationale skatteindtægter bliver reduceret meget på grund af indkomst, der ikke angives og ikke beskattes. Derfor er der hurtigst muligt brug for at gøre skatteopkrævningen mere effektiv og virkningsfuld. Den automatiske udveksling af oplysninger er et vigtigt værktøj i den forbindelse, og Kommissionen påpegede i sin meddelelse af 6. december 2012 med en handlingsplan til styrkelse af bekæmpelsen af skattesvig og skatteunddragelse[8], at det var nødvendigt stærkt at promovere automatisk udveksling af oplysninger som fremtidens europæiske og internationale standard for gennemsigtighed og udveksling af oplysninger på skatteområdet. Det Europæiske Råd anmodede på sit møde den 22. maj 2013 om, at den automatiske udveksling af oplysninger på EU-plan og på globalt plan blev udvidet med henblik på at bekæmpe skattesvig, skatteunddragelse og aggressiv skatteplanlægning.

(2) Rådets direktiv 2011/16/EU af 15. februar 2011 om administrativt samarbejde på beskatningsområdet og om ophævelse af direktiv 77/799/EØF[9] omhandler allerede obligatorisk automatisk udveksling af oplysninger mellem medlemsstaterne for visse kategorier af indkomst og kapital. Der er også fastsat en trin-for-trin tilgang til at styrke automatisk udveksling af oplysninger med ved en gradvis udvidelse til nye kategorier af indkomst og kapital og til at fjerne betingelsen om, at oplysninger kun skal udveksles, hvis de er tilgængelige.

(3) Som påpeget i anmodningen fra Det Europæiske Råd er det hensigtsmæssigt at bringe den i henhold til artikel 8, stk. 5, i direktiv 2011/16/EU mulige udvidelse af automatisk udveksling af oplysninger frem. Med et EU-initiativ sikres der en sammenhængende, konsekvent og alsidig tilgang i hele EU til automatisk udveksling af oplysninger i det indre marked, som vil kunne give omkostningsbesparelser til både skatteadministrationer og erhvervsdrivende.

(4) Den kendsgerning, at medlemsstaterne har indgået eller har udtrykt intentioner om at ville indgå aftaler med USA angående den amerikanske lov om overholdelse af skattelovgivningen vedrørende udenlandske konti (Foreign Account Tax Compliance Act (FATCA), betyder, at de har eller vil etablere et bredere samarbejde i betydningen i artikel 19 i direktiv 2011/16/EU, og at de er eller vil være forpligtet til at etablere et sådant bredere samarbejde også med andre medlemsstater.

(5) En indgåelse af parallelle og ikke samordnede aftaler medlemsstat for medlemsstat i henhold til artikel 19 i direktiv 2011/16/EU kan føre til fordrejninger, der kan være til skade for det indre markeds funktion. En udvidet automatisk udveksling af oplysninger på grundlag af et for hele Unionen gældende lovgivningsinstrument vil kunne betyde, at medlemsstaterne ikke længere har behov for eller incitament til at påkalde sig denne bestemmelse for at indgå bilaterale eller multilaterale aftaler, som kan anses for at være hensigtsmæssige angående dette område i mangel af relevant EU-lovgivning.

(6) Anvendelsesområdet for artikel 8 i direktiv 2011/16/EU bør udvides til at omfatte følgende elementer, som er omfattet af FATCA og hertil knyttede aftaler indgået af medlemsstaterne: udbytte, kapitalgevinster, anden finansiel indkomst og kontosaldi, som betales, garanteres eller opbevares af et finansielt institut til direkte eller indirekte fordel for en ejer, som er en fysisk person hjemmehørende i andre medlemsstater.

(7) Betingelsen om, at automatisk udveksling af oplysninger kan være afhængig af, om den pågældende oplysning er tilgængelig som anført i artikel 8, stk. 1, i direktiv 2011/16/EU, bør ikke gælde for de nye elementer, eftersom oplysninger om disse elementer nødvendigvis skal gøres tilgængelige af finansielle formidlere for skatteadministrationerne i henhold til aftalerne med USA angående FATCA.

(8) Henvisningen til et tærskelbeløb i artikel 8, stk. 3, i direktiv 2011/16/EU bør fjernes, eftersom det har vist sig, at et sådant tærskelbeløb ikke kan håndteres i praksis.

(9) Revisionen af betingelsen om tilgængelighed, der skal foretages i 2017, bør udvides til at omfatte alle fem kategorier i artikel 8, stk. 1, i direktiv 2011/16/EU, således at det bliver undersøgt, om det er relevant med udveksling af oplysninger blandt alle medlemsstater om disse kategorier.

(10) Dette direktiv respekterer de grundlæggende rettigheder og overholder de principper, der navnlig er anerkendt i Den Europæiske Unions charter om grundlæggende rettigheder.

(11) Målet for dette direktiv, nemlig at sikre et effektivt administrativt samarbejde mellem medlemsstaterne på betingelser, som er forenelige med det indre markeds funktion, kan ikke i tilstrækkelig grad opfyldes af medlemsstaterne og kan derfor på grund af den påkrævede ensartethed og effektivitet bedre nås på EU-plan; Unionen kan derfor træffe foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går dette direktiv ikke videre, end hvad der er nødvendigt for at nå dette mål.

(12) Direktiv 2011/16/EU bør derfor ændres i overensstemmelse hermed —

VEDTAGET DETTE DIREKTIV:

Artikel 1

I artikel 8 i direktiv 2011/16/EF foretages følgende ændringer:

a) Stk. 3 affattes således:

"3. En medlemsstats kompetente myndighed kan meddele enhver anden medlemsstats kompetente myndighed, at den ikke ønsker at modtage oplysninger om en eller flere af de kategorier af indkomst og kapital, der er nævnt i stk. 1. Den underretter også Kommissionen herom.

En medlemsstat kan anses for ikke at ønske at modtage oplysninger i henhold til stk. 1, hvis den ikke underretter Kommissionen om én eneste kategori, som den har tilgængelige oplysninger om."

b) Følgende stykke indsættes efter stk. 3:

"3a. Den kompetente myndighed i hver medlemsstat meddeler ved automatisk udveksling den kompetente myndighed i enhver anden medlemsstat oplysninger for så vidt angår beskatningsperioder fra og med den 1. januar 2014 vedrørende følgende elementer, som betales, garanteres eller opbevares af et finansielt institut til direkte eller indirekte fordel for en ejer, som er en fysisk person hjemmehørende i den pågældende anden medlemsstat:

a) udbytte

b) kapitalgevinster

c) enhver anden genereret indkomst fra aktiver, der indestår på en finansiel konto

d) ethvert beløb, som det finansielle institut har indgået en forpligtelse for eller er debitor for, herunder alle indløsningsbeløb

e) kontosaldi.

Første afsnit finder ikke anvendelse, i det omfang at den pågældende udveksling af oplysninger er omfattet af stk. 1 eller af et andet EU-retsinstrument."

c) Stk. 5 affattes således:

"5. Inden den 1. juli 2017 aflægger Kommissionen rapport med en oversigt over og en vurdering af de modtagne statistikker og oplysninger med hensyn til spørgsmål såsom de administrative og andre relevante omkostninger og fordele ved automatisk udveksling af oplysninger samt praktiske forhold i tilknytning hertil. Kommissionen forelægger eventuelt et forslag for Rådet om de kategorier og de betingelser, der er fastsat i stk. 1, herunder betingelsen om, at oplysninger om personer, der er hjemmehørende i andre medlemsstater, skal være tilgængelige, eller om de i stk. 3a nævnte elementer, eller begge.

Ved gennemgangen af et forslag forelagt af Kommissionen overvejer Rådet en yderligere styrkelse af effektiviteten og funktionaliteten af den automatiske udveksling af oplysninger og en højnelse af standarden herfor med henblik på at fastsætte:

a) at den kompetente myndighed i hver medlemsstat ved automatisk udveksling meddeler den kompetente myndighed i enhver anden medlemsstat oplysninger for så vidt angår beskatningsperioder fra og med den 1. januar 2017 om personer, der er hjemmehørende i den pågældende anden medlemsstat, vedrørende alle de kategorier af indkomst og kapital, som er anført i stk. 1, sådan som de skal forstås efter den nationale lovgivning i den medlemsstat, der meddeler oplysningerne

b) at listerne over kategorier og elementer i stk. 1 og 3a udvides til også at omfatte andre kategorier og elementer, herunder royalties."

Artikel 2

1. Medlemsstaterne vedtager og offentliggør senest den 31. december 2014 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser.

De anvender disse bestemmelser fra den 1. januar 2015.

Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den […].

På Rådets vegne

Formand

[1] COM(2012) 722 final.

[2] Rådets konklusioner om skatteunddragelse og skattesvig af 14. maj 2013 (doc. 9549/13 – FISC 94 – ECOFIN 353).

[3] http://www.treasury.gov/resource-center/tax-policy/treaties/Pages/FATCA.aspx

[4] Europa-Parlamentets beslutning af 21. maj 2013 om bekæmpelse af skattesvig, skatteunddragelse og skattely (Ordfører: Mojca Kleva) – 2013/2025(INI).

[5] Det Europæiske Økonomiske og Sociale Udvalgs udtalelse fra den 17. april 2013 om Kommissionens meddelelse til Europa-Parlamentet og Rådet – En handlingsplan til styrkelse af bekæmpelsen af skattesvig og skatteunddragelse COM(2012) 722 final (Ordfører: Petru Sorin Dandea) – CESE 101/2013.

[6] EUT C …af …, s. .

[7] EUT C …af …, s. .

[8] COM(2012) 722 final.

[9] EUT L 64 af 11.3.2011, s. 1.